Diari Oficial de la Generalitat Valenciana


Sumari del DOGV 7299, del 19-06-2014 (2014/5706)

ORDE 48/2014, de 18 de juny, de la Conselleria d'Educació, Cultura i Esport, per la qual es convoca la concessió d'ajudes de menjador escolar en els centres educatius no universitaris de titularitat de la Generalitat i privats concertats per al curs escolar 2014-2015.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7299

Data del DOGV
:   19-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5706


Data del document
:   18-06-2014

Organisme emissor
:   Conselleria d'Educació, Cultura i Esport

Tipus de document
:   Ordre

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 48/2014, de 18 de juny, de la Conselleria d'Educació, Cultura i Esport, per la qual es convoca la concessió d'ajudes de menjador escolar en els centres educatius no universitaris de titularitat de la Generalitat i privats concertats per al curs escolar 2014-2015. [2014/5706]  
En compliment del que disposa l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de titularitat de la Generalitat i centres educatius no universitaris privats concertats, es convoquen les esmentades ajudes per al curs escolar 2014-2015.  
L'article 7 del Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, preceptua que la Direcció General de Centres i Personal Docent és el centre directiu a què corresponen, entre altres funcions, la planificació, l'ordenació i l'execució d'actuacions relatives a transport i menjadors escolars, servicis escolars, escoles-llar i altres de naturalesa anàloga.  
Per això, i en virtut de les facultats conferides per l'article 28.e de la Llei 5/1983, del Consell, i pel Decret 9/2014, del president de la Generalitat, pel qual es determinen les conselleries en què s'organitza l'Administració de la Generalitat; vista la proposta del director general de Centres i Personal Docent, i de conformitat amb esta,  
  
  
ORDENE  
  
Article 1. Objecte  
1.1. Esta orde té per objecte convocar, en règim de concurrència competitiva, ajudes econòmiques per a sufragar durant el curs 2014-2015 part del cost del servici de menjador escolar de l'alumnat escolaritzat en centres educatius no universitaris de titularitat de la Generalitat i privats concertats, que disposen d'este servici complementari.  
  
1.2. Les ajudes que es concedisquen tindran el caràcter de subvenció i es regiran per la Llei 38/2003, de 17 de novembre, General de Subvencions, i per la normativa que la desplega, i per l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de la Comunitat Valenciana.  
  
Article 2. Àmbit d'aplicació  
2.1. Esta orde s'aplicarà a l'alumnat escolaritzat en centres educatius no universitaris de titularitat de la Generalitat dependents de la conselleria amb competències en matèria d'educació, i a l'alumnat escolaritzat en centres privats concertats, que disposen del servici de menjador escolar, en nivells de segon cicle d'Educació Infantil, Educació Primària o Educació Secundària Obligatòria i en els centres específics d'educació especial.  
2.2 Se n'exclou l'alumnat de centres específics d'educació especial privats concertats.  
  
Article 3. Dotació pressupostària i quantia de les ajudes  
3.1. El crèdit màxim per al finançament de les ajudes per a subvencionar el menjador escolar en el curs 2014-2015 serà de 90.164.210 euros.  
Per a l'anualitat 2014 del curs escolar 2014-2015, l'import global màxim és de 10.095.641 euros, amb càrrec a la línia de subvenció T0829000 del capítol IV, programa 422.20, i de 400.000 euros, amb càrrec a la línia de subvenció T3140000 del capítol IV, programa 422.30, de la Llei de Pressupostos de la Generalitat per a l'exercici 2014.  
  
Per a l'anualitat 2015 del curs escolar 2014-2015, l'import serà de 20.593.592 euros amb càrrec al capítol IV, programa 422.20, i 1.200.000 euros amb càrrec al capítol IV, programa 422.30, i quedarà condicionat a l'existència de crèdit pressupostari suficient i adequat per a atendre-les en la corresponent llei de pressupostos de la Generalitat per a l'exercici 2015, de conformitat amb l'article 29 del text refós de la Llei d'Hisenda Pública de la Generalitat Valenciana.  
  
3.2. L'esmentat import podrà ser incrementat com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart, del Reglament de la Llei General de Subvencions. Així mateix, el referit import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
3.3. L'alumnat beneficiari d'ajudes de menjador escolar per al curs 2014-2015 percebrà el següent mòdul per dia:  
  
Per a Educació Infantil, Educació Primària i ESOFins a 3,94 -  
Per a escola-llar Fins a 12,25 -  
Per a educació especial Fins a 5,44 -  
  
3.4. El preu del menú escolar diari durant el curs escolar 2014-2015 no podrà ser superior a 4,25 euros en els centres docents de titularitat de la Generalitat.  
  
Article 4. Requisits generals per a sol·licitar l'ajuda de menjador escolar  
4.1. Per a poder sol·licitar ajudes de menjador, l'alumnat haurà de reunir, a la finalització del termini de presentació de sol·licituds, els requisits següents:  
a) Estar matriculat en un centre educatiu degudament autoritzat, d'entre els esmentats en l'article 2 d'esta orde, en els nivells de segon cicle d'Educació Infantil, Educació Primària o Educació Secundària Obligatòria.  
b) Haver presentat la sol·licitud (annex I) i la documentació requerides en esta orde en els terminis establits.  
c) No estar incurs en alguna de les prohibicions establides en l'article 13 de la Llei General de Subvencions.  
4.2. Estos requisits hauran de mantindre's al llarg de tot el curs per al qual se sol·licita l'ajuda.  
  
Article 5. Beneficiaris de l'ajuda del servici de menjador escolar  
5.1. De conformitat amb el que disposa l'Orde 46/2010, de 28 de maig, de la Conselleria d'Educació, per la qual s'establixen les bases reguladores per a la concessió d'ajudes de menjador escolar en els centres educatius no universitaris de la Comunitat Valenciana, i en els termes expressats en eixa orde, tindran dret a la subvenció de les prestacions del servici de menjador:  
5.1.a) Beneficiaris directes:  
1. L'alumnat que siga beneficiari de ruta de transport escolar i en faça ús habitual o d'ajuda individual de transport, en els dos casos per residir en un municipi diferent d'aquell on es trobe el centre educatiu en què estiga escolaritzat.  
2. Alumnat de centres específics d'educació especial de titularitat de la Generalitat i alumnat d'aules específiques d'educació especial en centres ordinaris de titularitat de la Generalitat i privats concertats.  
  
3. Alumnat que es trobe en situació d'acolliment, ja siga en residència o família. Esta condició haurà d'acreditar-se per mitjà d'un certificat del director o directora del centre d'acollida dependent de la conselleria amb competències en matèria de benestar social, o de l'òrgan competent de la mateixa conselleria en els casos d'acollida en famílies educadores o resolució administrativa o judicial per la qual es constituïx l'acolliment familiar.  
4. Els fills i filles de víctimes de violència de gènere, condició que haurà d'acreditar-se amb la presentació de la còpia compulsada de l'orde de protecció a favor de la víctima o, si és el cas, de la sentència definitiva condemnatòria per fets constitutius de violència de gènere, en la qual s'acorden mesures de protecció a favor de la víctima que romanguen vigents durant la tramitació de l'ajuda. Excepcionalment, serà títol d'acreditació d'esta situació l'informe del Ministeri Fiscal que indique l'existència d'indicis que la demandant és víctima de violència de gènere, fins que es dicte l'orde de protecció.  
5. Les víctimes del terrorisme. Per a acreditar esta situació es presentarà una còpia compulsada de la corresponent resolució del Ministeri de l'Interior.  
5.1.b) L'alumnat de segon cicle d'Educació Infantil, Educació Primària i Educació Secundària Obligatòria que no es trobe en cap de les situacions anteriors i al qual se li concedisca l'ajuda amb caràcter assistencial d'acord amb el barem que s'establix en els articles següents, en atenció a les circumstàncies socioeconòmiques concurrents i sempre que no superen els llindars de renda establits en l'apartat següent.  
  
  
Article 6. Llindars de renda  
L'alumnat que no es trobe en cap de les situacions de les previstes en l'article 5.1.a) podrà participar en esta convocatòria d'ajudes assistencials de menjador sempre que la renda de la unitat familiar durant l'any 2013 no supere els imports següents:  
  
Famílies de dos membres: 24.089,00 euros  
Famílies de tres membres: 32.697,00 euros  
Famílies de quatre membres: 38.831,00 euros  
Famílies de cinc membres: 43.402,00 euros  
Famílies de sis membres: 46.853,00 euros  
Famílies de set membres: 50.267,00 euros  
Famílies de huit membres: 53.665,00 euros  
  
A partir de l'octau membre s'afegiran 3.391 euros a la renda de la unitat familiar per cada nou membre computable.  
  
Article 7. Membres computables de la unitat familiar  
7.1. Són membres computables de la unitat familiar, sempre que convisquen en el domicili familiar:  
- El pare i la mare  
- L'alumne o alumna  
- Els germans i germanes menors de 26 anys o majors d'esta edat quan es tracte de persones amb discapacitat física, psíquica o sensorial igual o superior al 33 %, que convisquen en el mateix domicili i sempre que no perceben cap tipus d'ingressos.  
La justificació documental dels membres de la unitat familiar s'efectuarà per mitjà de la presentació de la còpia compulsada del llibre de família, si esta no està ja en el centre educatiu.  
7.2. Als efectes de determinació de la composició de la unitat familiar es tindrà en compte el que disposa l'article 21 de la Llei 6/2009, de 30 de juny, de la Generalitat, de Protecció a la Maternitat, amb la qual cosa es considerarà membre de la unitat familiar el fill concebut i no nascut des del moment de la fecundació. Per a la justificació d'este aspecte caldrà aportar un certificat mèdic oficial que acredite l'embaràs en el moment de la presentació de la sol·licitud i en el qual consten l'estat i la setmana de gestació. Este certificat s'emetrà pel metge col·legiat del centre públic de salut que correspon a la dona gestant, i si no és legalment possible esta opció, s'aportarà un certificat emés pel metge col·legiat de la mutualitat professional corresponent. En este últim cas, s'acompanyarà una declaració responsable de la interessada que indique la impossibilitat legal d'obtindre el certificat del metge del centre públic de salut i el motiu d'esta.  
7.3. En cas de divorci o de separació legal dels pares, no es considerarà membre computable aquell d'ells que no convisca amb el sol·licitant de l'ajuda.  
No obstant això, i açò s'aplicarà també en relació amb la viudetat del pare o de la mare, sí que tindrà la consideració de membre computable, si és el cas, el nou cònjuge o la persona unida per anàloga relació, encara que no es trobe legalitzada la seua situació com a parella de fet, la renda del qual s'inclourà dins del còmput de la renda familiar.  
7.4. En el cas de custòdia compartida, es consideraran membres de la unitat familiar aquells que convisquen en el domicili en què es trobe empadronat l'alumne; per a això, haurà de presentar un acord o una resolució pel qual s'establix el règim de custòdia compartida, i un certificat d'empadronament.  
  
Article 8. Determinació de la renda familiar  
8.1. Als efectes de les ajudes regulades en esta convocatòria per al curs 2014-2015, s'entendrà per renda familiar anual la suma de les rendes de l'exercici 2013 dels membres que integren la unitat familiar segons el que disposa l'apartat sèptim, calculada tal com s'indica en els paràgrafs següents i de conformitat amb la normativa reguladora de l'Impost sobre la Renda de la Persones Físiques.  
8.2. L'acreditació de les dades econòmiques dels sol·licitants serà demanada de forma telemàtica per la conselleria amb competències en matèria d'educació a l'Agència Estatal d'Administració Tributària (AEAT). El fet de participar en esta convocatòria comporta l'autorització expressa dels interessats per a la sol·licitud per part d'esta administració de les dades mencionades. A estos efectes, el pare, la mare o el tutor, i els seus respectius cònjuges o persones unides per anàloga relació, hauran d'aportar una còpia del DNI/NIF/NIE/passaport i omplir els apartats corresponents de la sol·licitud d'ajuda, el model de la qual s'adjunta com a annex I d'esta orde.  
8.3. La falta de presentació davant de l'Administració tributària de la declaració de l'Impost sobre la Renda de les Persones Físiques per part d'algun dels membres de la unitat familiar que hi estiguen obligats per la legislació vigent serà motiu de denegació de l'ajuda.  
8.4. La declaració de l'Impost sobre la Renda de les Persones Físiques de la qual s'extrauran les dades econòmiques serà la corresponent a l'exercici 2013, i es computaran per a la determinació de la renda familiar els imports continguts en les caselles 366 i 374 (base imposable general més base imposable de l'estalvi) de cada declaració.  
Quan l'import que aparega en les caselles 366 i 374 siga negatiu o «0 ?», serà «0 ?» l'import que es consigne als efectes del càlcul.  
8.5. Quan algun dels membres de la unitat familiar la renda del qual és computable perceba ingressos subjectes a IRPF però no tinga obligació de presentar declaració, serà la informació facilitada per l'AEAT sobre eixos ingressos o imputacions íntegres la que constituirà la renda familiar o part d'ella, i es preveurà en l'aplicació informàtica de la conselleria amb competències en matèria d'educació que gestiona les ajudes una minoració dels esmentats ingressos en 4.080 euros, a fi de no provocar situacions de greuge comparatiu amb els declarants d'IRPF.  
  
8.6. En cas d'ingressos no subjectes a IRPF, la renda computable, independentment de les dades que l'AEAT puga subministrar telemàticament, serà la suma dels mencionats ingressos íntegres obtinguts en l'exercici econòmic 2013.  
8.7. Quan els ingressos de la unitat familiar siguen zero euros, s'haurà de presentar un informe dels servicis socials en què es faça constar la situació econòmica de la família, i, en cas que no siga possible, un informe de la direcció del centre sobre si és coneixedora de l'esmentada situació. Només es tindrà en compte esta circumstància si l'AEAT no ha obtingut dades de renda referents a l'exercici 2013.  
8.8. Si s'ha presentat una declaració de renda complementària, apareixerà exclosa en les llistes provisionals per este motiu, i serà necessari que la persona interessada sol·licite a l'AEAT un certificat d'ingressos anuals de 2013 en què conste la suma de les quanties declarades per a esmenar la sol·licitud.  
  
Article 9. Barem aplicable  
9.1. Renda anual disponible per capita  
La renda anual disponible per capita és el quocient resultant de dividir la renda familiar anual disponible, que s'obté d'aplicar els imports indicats en l'article 8, entre el nombre de membres de la unitat familiar definida segons el que disposa l'article 7 d'esta orde.  
  
Es valorarà d'acord amb la taula següent:  
  
Renda per capita Punts  
Fins a 393 20  
De 393,01 a 786 19  
De 786,01 a 1.179 18  
De 1.179,01 a 1.572 17  
De 1.572,01 a 1.965 16  
De 1.965,01 a 2.358 15  
De 2.358,01 a 2.751 14  
De 2.751,01 a 3.144 13  
De 3.144,01 a 3.537 12  
De 3.537,01 a 3.930 11  
De 3.930,01 a 4.323 10  
De 4.323,01 a 4.716 9  
De 4.716,01 a 5.109 8  
De 5.109,01 a 5.502 7  
De 5.502,01 a 5.895 6  
De 5.895,01 a 6.288 5  
De 5.288,01 a 6.681 4  
De 6.681,01 a 7.074 3  
De 7.074,01 a 7.467 2  
Més de 7.467 1  
  
  
9.2. Circumstàncies sociofamiliars  
Es valoraran les circumstàncies sociofamiliars especials de l'alumnat, d'acord amb la puntuació atorgada en este apartat per cada un dels conceptes assenyalats, que hagen sigut degudament acreditades per mitjà d'un original o d'una còpia confrontada dels certificats o documents amb validesa oficial que s'especifiquen.  
La puntuació màxima que s'obtindrà atenent les circumstàncies sociofamiliars no podrà ser superior a 2 punts.  
- Alumnat de centres d'acció educativa singular (CAES): 1 punt  
  
- Situació de desocupació o atur laboral del pare i de la mare i/o tutors, sense percebre cap dels dos prestacions o subsidis per este concepte: 1 punt  
- Condició de refugiat polític: 1 punt  
- Fill de famílies monoparentals: 1 punt  
- Condició de toxicòman, alcohòlic o reclús en un centre penitenciari, per part del pare o de la mare o tutors (per una o diverses d'estes condicions): 1 punt  
- Família nombrosa de qualsevol categoria: 1 punt  
- Discapacitat física o psíquica d'algun membre de la unitat familiar igual o superior al 33 %: 1 punt  
- Orfe absolut: 2 punts  
- Fill/a de família acollidora: 2 punts  
9.3. Acreditació de les circumstàncies sociofamiliars  
- Les circumstàncies relacionades amb CAES seran documentades d'ofici per la secretaria del centre educatiu.  
- L'acreditació de la situació de desocupació o atur laboral del pare i de la mare i/o tutors, sense prestacions, requerirà la presentació de dos certificats que acrediten esta circumstància: un del SPEE-INEM i un altre del SERVEF.  
- La condició de refugiat polític s'acreditarà per mitjà de la presentació de l'original o la còpia de la documentació facilitada pel Ministeri de l'Interior.  
- En el cas de la circumstància «família monoparental», esta condició haurà de quedar fefaentment acreditada per mitjà del títol de família monoparental, d'acord amb el que establix el Decret 179/2013, de 22 de novembre, del Consell, pel qual es regula el reconeixement de la condició de família monoparental a la Comunitat Valenciana; si no es disposa d'este carnet, la condició de família monoparental també es podrà acreditar amb l'aportació del llibre de família, i del certificat de defunció en cas de viudetat o de la sentència judicial ferma de separació o divorci, i del certificat municipal de convivència o informe dels servicis socials, atés que la convivència de la mare o el pare solters, separats, divorciats o viudos, amb una altra persona amb la qual mantinguen una relació d'afectivitat, encara que esta no estiga regularitzada, exclou la condició de família monoparental i, en conseqüència, els beneficis que s'hi atribuïxen.  
- La condició de toxicòman, alcohòlic o reclús s'acreditarà per mitjà d'un certificat del director del centre penitenciari o d'un certificat acreditatiu expedit per un metge especialista. La puntuació prevista s'aplicarà per cada circumstància concurrent i per cada membre de la unitat familiar respecte al qual s'acredite.  
- Per a acreditar la condició de família nombrosa haurà d'aportar-se el títol o el carnet de família nombrosa en vigor, o el llibre de família. En el cas que s'aplique el que disposa l'article 21 de la Llei 6/2009, de Protecció a la Maternitat, de manera que es compute el nombre de fills que espere la dona gestant, s'haurà d'aportar un certificat mèdic que acredite l'embaràs, en els termes establits en l'apartat 7.2 d'esta orde.  
  
- La discapacitat dels alumnes, dels germans, dels seus pares o tutors s'acreditarà per mitjà del corresponent certificat de reconeixement de grau de discapacitat, emés per la conselleria competent en matèria de benestar social. Així mateix, es podrà acreditar per mitjà de la corresponent targeta acreditativa de la condició de persona amb discapacitat emesa per l'òrgan competent de la conselleria mencionada. També podrà acreditar-se per mitjà dels documents següents:  
a) Resolució de l'Institut Nacional de la Seguretat Social (INSS) que reconega la condició de pensionista per incapacitat permanent total, absoluta o gran discapacitat.  
b) Resolució del Ministeri d'Economia i Hisenda o del Ministeri de Defensa en què es reconega una pensió de jubilació o retir per incapacitat permanent per al servici, o inutilitat.  
- L'orfandat absoluta s'acreditarà per mitjà del llibre de família o certificat del Registre Civil.  
- La condició de fill o filla de família acollidora haurà d'acreditar-se per mitjà del carnet de família educadora d'acord amb el que establix l'Orde 19/2013, de 4 de novembre, de la Conselleria de Benestar Social, que regula el carnet de família educadora a la Comunitat Valenciana. En cas de no disposar de l'esmentat carnet, la situació de família acollidora s'acreditarà per mitjà d'un certificat de la conselleria amb competències en matèria de benestar social, o resolució administrativa o judicial per la que es constituïx l'acolliment familiar.  
9.4. La puntuació màxima que s'obtindrà sumant la puntuació obtinguda en els apartats 9.1 (renda anual disponible per capita) i 9.2 (circumstàncies sociofamiliars) no podrà ser superior a 20 punts.  
  
Article 10. Sol·licituds. Forma de presentació  
10.1. Les sol·licituds d'ajuda assistencial de menjador, d'acord amb el model inclòs com a annex I d'esta orde, hauran d'anar acompanyades de la documentació següent:  
a) Fotocòpia del DNI/NIF/passaport/NIE (número d'identificació d'estranger) dels sol·licitants (pares, tutors o semblant), així com del NIF de l'alumne, si en té.  
b) La documentació, detallada en apartats anteriors, que siga necessària per a acreditar la composició de la unitat familiar, la renda familiar i aquelles dades sociofamiliars que són preses en consideració per a la concessió o, si és el cas, la baremació de la sol·licitud.  
10.2. Les sol·licituds, junt amb la documentació corresponent, es presentaran en els centres educatius on es trobe matriculat l'alumnat. La documentació, com ja s'ha indicat, haurà de ser original o còpia confrontada pel funcionari receptor.  
10.3. El model de sol·licitud és únic i s'utilitzarà també en la convocatòria de transport.  
10.4. En el cas que els alumnes que formen part de la mateixa unitat familiar estiguen escolaritzats en el curs 2014-2015 en un únic centre, es presentarà una única sol·licitud; si estan escolaritzats en diversos centres, es presentarà una sol·licitud per cada centre.  
10.5. Els equips directius dels centres receptors de sol·licituds han de comprovar que la sol·licitud està correctament omplida i firmada pel pare i la mare o nou cònjuge o persona unida per anàloga relació, o pels tutors, sempre que convisquen amb l'alumne i que es presente la documentació requerida.  
10.6. Els membres de la unitat familiar, per mitjà de la firma en l'imprés de sol·licitud, autoritzen la conselleria competent en matèria d'educació a obtindre la informació econòmica necessària per a participar en esta convocatòria. Esta informació és facilitada per l'Agència Estatal de l'Administració Tributària per mitjans telemàtics.  
10.7. Una vegada omplida i presentada la sol·licitud, les persones firmants autoritzen la conselleria competent en matèria d'educació a la inclusió de les seues dades personals arreplegades al llarg del procediment en un fitxer informatitzat, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el reglament de desplegament de la referida llei orgànica, i d'acord també amb el Decret 96/1998, de 6 de juliol (DOCV 3291, de 22 de juliol), del Consell, pel qual es regulen l'organització de la funció informàtica, la utilització dels sistemes d'informació i el registre de fitxers informatitzats en l'àmbit de l'Administració de la Generalitat.  
  
  
Article 11. Sol·licituds. Terminis de presentació  
11.1. Termini ordinari. La sol·licitud de concessió d'ajuda assistencial de menjador es presentarà, amb la pertinent documentació justificativa, en el centre educatiu des del dia de publicació d'esta orde fins al 4 de juliol de 2014 per a l'alumnat d'Educació Infantil i Primària; este termini es prolongarà fins al 21 de juliol per a l'alumnat d'Educació Secundària Obligatòria.  
11.2. Termini extraordinari. En el mes de setembre s'obrirà un termini extraordinari que conclourà el dia 5, en el qual s'admetran les sol·licituds que es deriven de noves matriculacions.  
11.3. Termini excepcional. Les sol·licituds que es presenten fora dels terminis ordinari i extraordinari seran admeses sempre que es tracte d'alumnes que s'incorporen al sistema educatiu després dels esmentats terminis i abans del 30 de setembre. A partir d'esta data no s'admetrà la presentació de més sol·licituds.  
  
Article 12. Procediment. Tramitació de les sol·licituds  
12.1. Per a la tramitació de les sol·licituds, els centres educatius incorporaran totes les dades que estes arrepleguen, a través del programa informàtic que la conselleria amb competències en matèria d'educació determine a este efecte, i indicarà les circumstàncies concurrents que hagen sigut degudament acreditades i la composició de la unitat familiar.  
12.2. Una vegada informatitzades pel centre educatiu les sol·licituds d'ajuda assistencial de menjador, el secretari del consell escolar del centre haurà d'omplir un certificat en què conste la validesa del procés d'obtenció de la informació, seguint el model que s'acompanya com a annex II i que es traslladarà a la direcció territorial corresponent.  
  
12.3. Les sol·licituds presentades pels interessats en el termini ordinari podran tramitar-se informàticament fins al 15 de juliol de 2014 per a l'alumnat d'Educació Infantil i Primària; este termini es prolongarà fins al 30 de juliol per a l'alumnat d'Educació Secundària Obligatòria, de manera que al començament del mes de setembre es puguen enviar els llistats provisionals previstos en l'apartat 13 d'esta orde.  
  
12.4. Quant al termini extraordinari, la tramitació haurà d'efectuar-se fins al 10 de setembre, de manera que el procediment puga estar resolt abans de l'inici de la prestació del servici de menjador escolar en el mes d'octubre.  
12.5. En els casos excepcionals presentats fora de termini a causa de noves matriculacions fins al 30 de setembre de 2014, també s'efectuaran les oportunes consultes a l'Agència Tributària, i es tramitarà el procediment corresponent i es resoldrà individualment cada sol·licitud d'ajuda, per la qual cosa, fins que no es resolga favorablement la concessió de l'ajuda, els interessats no en seran beneficiaris.  
  
12.6. Les sol·licituds i la documentació aportades pels interessats quedaran arxivades i custodiades en el centre educatiu, a disposició de la Inspecció d'Educació, de les direccions territorials amb competències en matèria d'educació i de la direcció general amb competències en matèria de centres docents.  
12.7. Tots els membres del consell escolar del centre que intervenen en el procés de tramitació de les ajudes assistencials guardaran la reserva deguda sobre les dades que conté la documentació pertinent, a fi de garantir la intimitat dels sol·licitants, d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal.  
  
Article 13. Instrucció del procediment  
13.1. La instrucció del procediment correspondrà a les direccions territorials competents en matèria d'educació segons l'àmbit territorial del centre educatiu de l'alumnat sol·licitant.  
13.2. A la vista de les dades introduïdes informàticament pels centres educatius, es demanarà la informació econòmica dels sol·licitants a través de l'Agència Tributària.  
13.3. Una vegada tramitades les sol·licituds d'ajudes presentades dins del termini ordinari, efectuada la baremació d'estes per la comissió de valoració, i determinada així la puntuació que corresponga a cada ajuda, en funció de la informació sociofamiliar introduïda informàticament pels centres educatius i la informació econòmica rebuda de l'Agència Tributària, es remetrà a cada centre educatiu inclòs en la convocatòria, a principis del mes de setembre i per correu electrònic, el llistat provisional de sol·licituds amb la puntuació establida, a fi de detectar possibles errors en la baremació.  
13.4. El llistat provisional inclourà també aquelles sol·licituds que no tenen puntuació per alguna de les circumstàncies que s'indiquen a continuació i que les exclouen de la convocatòria:  
  
a) Absència de DNI/NIF/NIE/passaport, que impossibilita demanar la informació tributària.  
b) Incompliment d'obligacions fiscals, tant per incomplir l'obligació de declarar com per constar diverses declaracions en l'AEAT.  
c) Superació dels límits establits com a llindars de renda en l'apartat 5 d'esta orde.  
d) Comunicació per part de l'AEAT que no ha identificat el titular del NIF enviat o que no en té dades econòmiques, sense que en la sol·licitud d'ajuda de menjador s'hagen omplit els apartats corresponents a la percepció d'ingressos no subjectes a IRPF o a ingressos zero, ni adjuntat a la sol·licitud la corresponent documentació justificativa.  
  
13.5. En tot cas, els llistats provisionals s'enviaran a cada centre en dos formats. El primer contindrà únicament la puntuació obtinguda o l'exclusió de la sol·licitud, llistat que serà el que s'exposarà en els taulers d'anuncis; un segon llistat detallat serà custodiat per la direcció del centre, i contindrà el detall de la puntuació i les dades tant econòmiques com sociofamiliars preses en consideració per a la baremació. Este segon llistat podrà ser consultat pels sol·licitants individualment als efectes de comprovar la correcció de les dades que els afecten.  
  
13.6. Quan estiguen publicats estos llistats provisionals de sol·licituds d'ajudes de menjador, els interessats tindran un termini de deu dies, comptats a partir de la inserció en els taulers d'anuncis dels centres educatius, per a esmenar els defectes observats i presentar les al·legacions oportunes, per mitjà de l'aportació en el mateix centre educatiu de la documentació que estimen adequada.  
13.7. Amb la informació facilitada per les famílies, el centre realitzarà les correccions que corresponguen, abans del 20 de setembre de 2014.  
13.8. S'actuarà de la mateixa manera amb les sol·licituds presentades en el termini extraordinari i excepcional, i s'hauran de realitzar els tràmits exigits amb la major celeritat possible.  
  
Article 14. Comissió de valoració  
14.1. Per a l'estudi i la valoració de les sol·licituds d'ajudes assistencials de menjador regulades per esta orde es constituirà una comissió formada pels membres següent:  
- Presidència: subdirector o subdirectora general de Centres Docents.  
- Vocals: cap de la Inspecció General d'Educació i cap del Servici de Centres Públics i Servicis Complementaris.  
- Secretaria: un funcionari o funcionària adscrit al Servici de Centres Públics i Servicis Complementaris.  
14.2. En cas d'absència, vacant o malaltia d'algun dels membres de la Comissió, estos seran substituïts per un funcionari nomenat pel director general de Centres i Personal Docent.  
14.3. El funcionament d'este òrgan s'ajustarà al que disposen les normes contingudes a este efecte en el capítol II de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
14.4. Esta comissió elaborarà un informe on constarà la baremació de les sol·licituds.  
  
Article 15. Resolució del procediment  
15.1. Una vegada finalitzat el termini d'esmenes i reclamacions, el director territorial corresponent, a la vista del informe elaborat per la comissió de valoració, resoldrà la concessió o la denegació de les ajudes, així com els sol·licitants a qui siga procedent tindre per desistits de la seua sol·licitud o en els quals concórreguen altres causes de terminació del procediment.  
15.2. El termini màxim per a resoldre i publicar les resolucions serà fins al 10 de desembre de 2014. L'efecte que produirà el silenci administratiu, si transcorre el termini sense que es dicte i publique la resolució corresponent, serà desestimatòria de la sol·licitud d'ajuda, d'acord amb l'article 25.5 de la Llei 38/2003, de 17 de novembre, General de Subvencions, sense perjuí de l'obligació legal de l'Administració de resoldre, de conformitat amb l'article 42 de la Llei 30/1992, de 26 de novembre.  
15.3. Les resolucions es publicaran en el tauler d'anuncis de cada centre educatiu i en el de les corresponents direccions territorials, i esta publicació produirà efectes de notificació als interessats d'acord amb el que establix l'article 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
15.4. Les resolucions que resolguen este procediment posaran fi a la via administrativa, i podran ser potestativament recorregudes en reposició davant de la consellera d'Educació, Cultura i Esport en el termini d'un mes des que van ser publicades, o ser impugnades per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de ser publicades.  
15.5. S'actuarà de la mateixa manera amb les sol·licituds presentades en el termini extraordinari i excepcional.  
  
Article 16. Pagament i justificació de les ajudes  
16.1. El pagament de les ajudes es realitzarà per mitjà de pagaments mensuals amb la justificació prèvia. El pagament es realitzarà als beneficiaris a través dels centres educatius.  
16.2. Els centres educatius, a través de l'aplicació ITACA, portaran el control mensual de l'assistència al menjador, i en els primers cinc dies naturals de cada mes informaran, a través de l'aplicació ITACA, la direcció territorial corresponent, dels dies que cada alumne beneficiari d'ajuda de menjador ha fet ús del servici en el mes anterior.  
  
16.3. La direcció territorial corresponent remetrà a cada centre educatiu la resolució en què s'inclourà la llista de beneficiaris amb indicació de la quantia perquè cada trimestre el pare, mare o tutor de l'alumne beneficiari faça constar el seu DNI/NIF/passaport/NIE i la seua firma com a senyal de conformitat per la percepció de l'ajuda de menjador.  
  
16.4. L'ingrés dels imports corresponents s'abonarà en el compte de cada centre docent, i seran estos els responsables de la correcta aplicació a la seua finalitat.  
16.5. Al final del curs, el secretari o la secretària de cada centre educatiu receptor d'ajudes de menjador enviarà a la direcció territorial corresponent un certificat que acredite que el procés de percepció i aplicació de les ajudes durant tot el curs s'ha realitzat correctament.  
  
  
Article 17. Compliment de l'article 3.4 del Decret 147/2007, de 7 de setembre  
De conformitat amb el que disposa l'article 25 de l'esmentada Orde 46/2010, de 28 de maig, les ajudes regulades en esta orde no estan subjectes a la política de la competència de la Unió Europea i, en conseqüència, no necessiten ser notificades a la Comissió Europea per tractar-se d'una convocatòria adreçada a l'alumnat escolaritzat en centres educatius, per la qual cosa no hi és d'aplicació l'article 107 del Tractat de Funcionament de la Unió Europea (TFUE), en la mesura que no afecta els intercanvis comercials entre els estats membres.  
  
  
DISPOSICIÓ ADDICIONAL  
  
Única. Recursos  
Contra esta orde, que posa fi a la via administrativa, podrà interposar-se un recurs potestatiu de reposició davant de la consellera d'Educació, Cultura i Esport en el termini d'un mes des de la publicació en el Diari Oficial de la Comunitat Valenciana, o ser impugnada per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de ser publicada en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de ser publicada en el Diari Oficial de la Comunitat Valenciana.  
  
  
València, 18 de juny de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET